Vibeke Peschardt (RV), 1998-01-23:
I Det Radikale Venstre er vi meget enige med SF i intentionerne i forslaget.
Det har sådan set alle andre ordførere, der har været oppe og sige noget om det, også været, og det kan måske glæde SF, når vi nu ikke kan støtte det 100 pct. Det kan jo ikke undgå at gøre indtryk, at arbejdsmarkedet, sådan som det har udviklet sig, har lavet en udstødningsmekanisme, der har med alder at gøre.
Måske er der også andre elementer i det, måske er det lønsystemerne, der ikke er fleksible nok.
Der er i hvert fald noget i vejen.
Samtidig går det så hurtigt på arbejdsmarkedet i dag, at mange føler sig presset i arbejdssituationen.
Kravene til effektivitet og produktivitetsforøgelse har været stigende i mange år, og det i sig selv gør jo, at mange føler sig presset ud af arbejdsmarkedet, ikke bare af arbejdsgiveren, men også af kollegerne.
De kan måske ikke rigtig følge med i tempoet.
I Det Radikale Venstre mener vi, at problemstillingen i beslutningsforslaget er fuldstændig rigtigt beskrevet, men vi er ikke helt så enige i løsningen.
For os at se er en del af løsningerne på det her noget, der hedder det fleksible arbejdsmarked, og det gælder ikke kun de ældre her
Det gælder faktisk også børnefamilier og unge i det hele taget, fordi man over et helt arbejdsliv har meget brug for, at arbejdsmarkedet kan indrette sig en smule efter, hvordan de personer, der er på arbejdsmarkedet, har det.
Det er jo sådan her i landet, at arbejdsmarkedets parter selv bestemmer det dér, og både de stive lønsystemer og de stive arbejdstidsregler er, som en ordfører tidligere har sagt det, under opløsning eller i hvert fald igennem de decentrale lønforhandlinger i opbrud.
Så noget sker der altså.
Men det går ikke hurtigt nok.
Men det kunne arbejdsmarkedets parter på ingen måde være med til, og man må også sige, at når arbejdsmarkedets parter ikke er med på reglerne, så modarbejder de dem.
Det har vi set flere eksempler på.
Jeg behøver bare at nævne en enkelt sag som arbejdsmiljøloven - den, der blev vedtaget i foråret - som de ikke er meget for at efterleve.
Om de konkrete forslag kan der siges til SF, at dem, der handler om vejledningsindsatsen, de første fire-fem stykker, kan jeg ikke rigtig forholde mig til, om jeg skal sige ja eller nej til dem.
Det er jo sådan, at også ude i arbejdsformidlingerne og andre steder, hvor man beskæftiger sig med det her, er man interesseret i det, og hvis man vender situationen om, så kunne man jo sige, at de arbejdsløse jo også selv kunne bede om at få den særlige vejledning.
Så tror jeg, at de ville få den.
Der er én ting, som jeg vil hæfte mig lidt ved.
Det er pind 6, hvor der står, at der skal udarbejdes konkrete udspil til arbejdsmarkedets parter om fremtidens seniorpolitik på arbejdsmarkedet.
Her er det jo sådan, at der i øjeblikket sidder et trepartsudvalg, altså arbejdsmarkedsparterne og regeringen.
Jeg ved ikke, hvor langt de er kommet.
Det kan vi måske få arbejdsministeren til at fortælle noget om.
Men meningen med trepartsudvalget er faktisk, at man har taget problemet alvorligt, og at man forsøger - håber jeg - at gøre noget ved det og også få nogle resultater ud af det. Til allersidst vil jeg sige noget om pind 8. Det kunne jeg tale meget længe om, men det er der også flere der har gjort, og nu lyser min lampe.
Der skal gennemføres ændringer af efterlønsordningen.
Jeg kan ikke gennemskue hr. Aage Frandsens forslag, men fra Det Radikale Venstres sommergruppemøde kom en tilsvarende melding, et tilsvarende signal.
Det kan ikke være rigtigt, at efterlønsordningerne er skruet sammen, som de er nu, og vi vil gerne medvirke til, de bliver lavet om.